รัฐฉีดเงินเข้าเศรษฐกิจ 5 เดือน 1.31 ล้านล้านบาท
สศค.เผย 5 เดือนแรกรัฐเบิกจ่ายงบประมาณแล้ว 1.31 ล้านล้านบาท โดยเฉพาะมาตรการกระตุ้นเศรษฐกิจ
23 มี.ค. 2559

สศค.เผย 5 เดือนแรกรัฐเบิกจ่ายงบประมาณแล้ว 1.31 ล้านล้านบาท โดยเฉพาะมาตรการกระตุ้นเศรษฐกิจ
นายกฤษฎา  จีนะวิจารณะ ผู้อํานวยการสํานักงานเศรษฐกิจการคลัง (สศค.) เปิดเผยว่า ฐานะการคลังของรัฐบาลตามระบบกระแสเงินสดในช่วง 5 เดือนแรกของปีงบประมาณ 2559 รัฐบาลมีรายได้ 8.82 แสนล้านบาท ขณะที่การเบิกจ่ายเงินงบประมาณมีจํานวน 1.31 ล้านล้านบาท รัฐบาลได้กู้เงินเพื่อชดเชยการขาดดุล 3.13 แสนล้านบาท ส่งผลให้เงินคงคลัง ณ สิ้นเดือนก.พ. 2559 มีจํานวน 2.66 แสนล้านบาท
นายกฤษฎา กล่าวว่า การขาดดุลงบประมาณในช่วง 5 เดือนแรกของปีงบประมาณ แสดงถึงความพยายามของภาครัฐในการเร่งเบิกจ่ายงบประมาณ โดยเฉพาะการเบิกจ่ายจากมาตรการกระตุ้นเศรษฐกิจของรัฐบาลในช่วงต้นปีงบประมาณเพื่อสนับสนุนและขับเคลื่อนการขยายตัวทางเศรษฐกิจ
อย่างไรก็ดีภายใต้การผลักดันระบบชำระเงินทางอีเล็กทรอนิกส์ หรือ อีเพย์เมนต์และการจัดทำบัญชีเดียวของผู้ประกอบการเอสเอ็มอีของกระทรวงการคลังจะช่วยเพิ่มประสิทธิภาพในการจัดเก็บรายได้ของรัฐบาล ซึ่งจะเป็นผลดีต่อฐานะการคลังของประเทศในระยะยาว
สำหรับการเก็บรายได้ 8.82 แสนล้านบาท สูงกว่าช่วงเดียวกันปีที่แล้ว 8.06 หมื่นล้านบาท หรือ 10.1% ซึ่งมีสาเหตุหลักมาจากการนำส่งรายได้จากการประมูลใบอนุญาตให้ใช้คลื่นความถี่ย่าน 1800 MHz (4G) การจัดเก็บภาษีน้ำมันที่สูงกว่าช่วงเดียวกันของปีที่แล้ว และการนำส่งสภาพคล่องส่วนเกินของกองทุนหมุนเวียน
ด้านรายจ่ายรัฐบาลการเบิกจ่าย 1,31 ล้านล้านบาท สูงกว่าช่วงเดียวกันปีที่แล้ว 1.01 แสนล้านบาท หรือ 8.4% ประกอบด้วยรายจ่ายปีปัจจุบัน 1.18 ล้านล้านบาท หรือ 43.6% ของวงเงินงบประมาณ สูงกว่าช่วงเดียวกันปีที่แล้ว 8.4% และรายจ่ายปีก่อน1.24 แสนล้านบาท สูงกว่าช่วงเดียวกันปีที่แล้ว 8.4%